Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Željka Kolara, župana Krapinsko-zagorske županije,** na 45. sjednici, održanoj 5. travnja 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Željka Kolara, župana Krapinsko-zagorske županije neće se pokrenuti, jer istovremeno obavljanje navedene dužnosti i funkcije člana Vijeća za vodne usluge ne predstavlja povredu članka 13. stavka 1. ZSSI-a, a kako za rad člana Vijeća za vodne usluge nije primio nikakvu naknadu nije došlo niti do povrede članka 12. ZSSI-a.**

Obrazloženje

U Povjerenstvu je dana 25. listopada 2018.g. pod brojem 711-U-3045-P-333/18-01-3 zaprimljena neanonimna prijava mogućeg sukoba interesa podnesena protiv dužnosnika Željka Kolara, župana Krapinsko-zagorske županije, povodom koje se vodi predmet P-333/18. Prijava identičnog sadržaja zaprimljena je u Povjerenstvu i dana 5. studenoga 2018.g. pod brojem 711-U-3130-P-333/18-02-3.

U navedenim prijavama se navodi da je dužnosnik u sukobu interesa, obzirom da za vrijeme obnašanja dužnosti župana Krapinsko-zagorske županije istovremeno obavlja i dužnost  člana Vijeća za vodne usluge za što prima naknadu od 5.000,00 kuna, a što je u suprotnosti s člankom 7. ZSSI-a. Nadalje se navodi da je na prijedlog Vlade Republike Hrvatske, Hrvatski sabor Odlukom od 6. veljače 2015.g. imenovao 9 članova Vijeća za vodne usluge u drugom mandatu na razdoblje od 5 godina koje čine Elizabeta Kos, predsjednica, Vladimir Šimić, potpredsjednik te Irena Miličević, Željko Kolar, Nikolina Ptiček, Sanja Polić, Milka Kosanović, Damir Cimer i Mario Milinković, članovi te se napominje da je navedena Odluka objavljena u „Narodnim novinama“ broj 17/15.

U prijavi se iznosi da Krapinsko-zagorska županija sudjeluje u donošenju pravila kojima se obvezuju stanovnici navedene Županije na postupanje u pogledu reguliranja svojih prava na rješavanje priključka na vodovodnu i kanalizacijsku mrežu, a što je također i u nadležnosti Vijeća za vodne usluge, čime nedvojbeno postoji mogućnost utjecanja na donošenja pojedinih odluka u obavljanju funkcije člana Vijeća za vodne usluge odnosno obnašanja dužnosti župana Krapinsko-zagorske županije. Predlaže se pokretanje postupka protiv dužnosnika zbog mogućeg sukoba interesa koji proizlazi iz istovremenog obnašanja nespojive funkcije župana i člana Vijeća za vodne usluge te istovremenog  primanje plaće i naknade za obnašanje dvije navedene dužnosti.

U „Narodnim novinama“ broj 17/15. objavljena je Odluka o imenovanju članova Vijeća za vodne usluge, koju je donio Hrvatski sabor na sjednici održanoj dana 6. veljače 2015.g. na temelju članka 217. stavka 3. Zakona o vodama („Narodne novine“ broj 153/09., 63/11., 130/11., 56/13. i 14/14.) kojom je kao jedan od članova Vijeća za vodne usluge imenovan i Željko Kolar.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi ZSSI-a, stoga je i dužnosnik Željko Kolar povodom obnašanja dužnosti župana Krapinsko-zagorske županije obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te utvrđenja okolnosti koje upućuju na moguću povredu odredbi ZSSI-a, izvršilo uvid u podatke Porezne uprave za dužnosnika Željka Kolara te je utvrdilo da dužnosnik u razdoblju od 2015.g. do 2019.g. nije ostvarivao primitke od Vijeća za vodne usluge.

Nadalje, Povjerenstvo je dopisom Broj: 711-I-1610-P-333/18-03-17 od 22. studenoga 2018.g. zatražilo očitovanje od Ministarstva zaštite okoliša i energetike je li dužnosniku Željku Kolaru, županu Krapinsko-zagorske županije isplaćivana naknada za rad povodom obavljanja funkcije člana Vijeća za vodne usluge u razdoblju od rujna 2015.g. do dana zaprimanja dopisa, ako jest koliko je ista iznosila u svakoj pojedinoj godini, obzirom da se na službenoj internetskoj stranici tog Ministarstva navode kontakt podaci Vijeća za vodne usluge.

Na zahtjev Povjerenstva, Vijeće za vodne usluge očitovalo se dopisom, KLASA: 325-11/18-01/15, URBROJ: 346-99-18-2 od 13. prosinca 2018.g. u kojem se navodi da dužnosniku Željku Kolaru od imenovanja za člana Vijeća za vodne usluge nije isplaćivana naknada za rad u tom tijelu u razdoblju od 2015.g. do dana zaprimanja dopisa te da je dužnosnik sam ukazao da nema pravo na naknadu za rad u Vijeću za vodne usluge.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 13. stavkom 1. ZSSI propisano je da za vrijeme obnašanja javne dužnosti na koju je dužnosnik izabran odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Vijeće za vodne usluge osnovano je Zakonom o vodama („Narodne novine“ broj 153/09., 63/11., 130/11., 56/13., 14/14. i 46/18.) kao neovisno tijelo Republike Hrvatske radi osiguranja zakonitosti u području određivanja cijene vodnih usluga iz Zakona o vodama te naknade za razvoj iz Zakona o financiranju vodnoga gospodarstva („Narodne novine“ broj 153/09., 90/11., 56/13. i 154/14.). Uloga Vijeća za vodne usluge je kontrola cijene vode lokalnih jedinica i isporučitelja vodnih usluga.

Sukladno Zakonu o vodama, Vijeće za vodne usluge predlaže Vladi Republike Hrvatske propis o najnižoj osnovnoj cijeni vodnih usluga i vrsti troškova koje cijena vodnih usluga pokriva, predlaže Vladi Republike Hrvatske propis o najvišem iznosu naknade za priključenje iz zakona kojim se uređuje financiranje vodnoga gospodarstva, nadzire zakonitost odluke o cijeni vodnih usluga, nadzire zakonitost odluke o naknadi za razvoj iz zakona kojim se uređuje financiranje vodnoga gospodarstva, nadzire zakonitost odluke o naknadi za priključenje iz zakona kojim se uređuje financiranje vodnoga gospodarstva i nadzire zakonitost određivanja cijene vode prema drugim isporučiteljima vodnih usluga.

U postupku nadzora odluka o cijeni vodnih usluga, sukladno odredbama Zakona o vodama, Vijeće za vodne usluge ovlašteno je narediti isporučitelju vodne usluge donošenje odluke o cijeni vodnih usluga rješenjem u upravnom postupku, obustaviti od izvršenja nezakonitu odluku o cijeni vodnih usluga rješenjem u upravnom postupku, obustaviti od izvršenja bilo koji nezakoniti akt na temelju kojeg se naplaćuje cijena vodnih usluga te nadomjestiti uskraćenu ili nezakonitu suglasnost na zahtjev isporučitelja vodne usluge.

U postupku nadzora zakonitosti odluka o naknadi za razvoj, Vijeće za vodne usluge ovlašteno je predložiti ministarstvu nadležnom za vodno gospodarstvo obustavu od primjene odluke o naknadi za razvoj odnosno predložiti ministarstvu obustavu od primjene akta na temelju kojeg se naplaćuje naknada za razvoj. U postupku nadzora zakonitosti određivanja cijene vode prema drugim isporučiteljima vodnih usluga, sukladno Zakonu o vodama, Vijeće za vodne usluge ovlašteno je donijeti privremenu mjeru i odrediti cijenu vode do pravomoćne odluke suda.

Vijeće za vodne usluge čini devet članova iz reda stručnjaka s područja vodoopskrbe i odvodnje otpadnih voda, upravljanja vodama, gospodarstva, javnih financija i drugih područja. Članove Vijeća za vodne usluge imenuje i razrješuje Hrvatski sabor, na prijedlog Vlade Republike Hrvatske. Članovi se imenuju na razdoblje od pet godina.

Obzirom da članove Vijeća za vodne usluge kao regulatornog tijela imenuje Hrvatski sabor na mandatno razdoblje od 5 godina kojem jednom godišnje podnosi izvješće o svom radu te imajući u vidu ovlasti i djelokrug poslova tog tijela, Povjerenstvo ocjenjuje da se radi o obavljanju druge javne dužnosti u smislu odredbi ZSSI-a izvan kruga dužnosti određenih člankom 3. ZSSI-a koji određuje krug obveznika postupanje sukladno odredbama ZSSI-a.

Imajući u vidu da je člankom 13 stavkom 1. ZSSI-a propisana načelna zabrana obavljanja druge javne dužnosti, osim ako je zakonom drugačije propisano, u konkretnom slučaju o istodobnoj dopustivosti obnašanja dužnosti župana i obavljanja funkcije člana Vijeća za vodne usluge potrebno je razmotriti odredbu članka 89. Zakona o lokalnim izborima („Narodne novine“ broj 144/12. i 121/16.), koja propisuje koje su nespojive dužnosti s istodobnim obnašanjem dužnosti župana te pravne posljedice obnašanja nespojivih dužnosti. Navedenom odredbom Zakona o lokalnim izborima nije propisano da župan ne može za vrijeme obnašanja dužnosti obavljati funkciju člana Vijeća za vodne usluge kao neovisnog regulatornog tijela iz područja vodnog gospodarstva.

Povjerenstvo tumači da Zakon o lokalnim izborima predstavlja poseban Zakon kojim je dopušteno istovremeno obnašanje dužnosti župana i obavljanja funkcije člana Vijeća za vodne usluge, pa stoga utvrđuje da u opisanoj situaciji nije došlo do povrede članka 13. stavka 1. ZSSI-a.

U izvješću o imovinskom stanju dužnosnika koje je dužnosnik Željko Kolar podnio Povjerenstvu dana 11. rujna 2017.g. povodom stupanja na dužnost župana Krapinsko-zagorske županije dužnosnik je naveo da istu dužnost obnaša profesionalno, u zasnovanom radnom odnosu, uz navođenje podataka o plaći koji ostvaruje.

Budući da iz očitovanja Vijeća za vodne usluge i podataka dobivenih od Porezne uprave proizlazi kako dužnosnik Željko Kolar nije primao naknadu za obavljanje funkcije člana Vijeća za vodne usluge, već da je dužnosnik sam izvijestio to tijelo da nema pravo na naknadu, nisu utvrđene okolnosti koje bi upućivale na povredu članka 12. ZSSI-a.

Povjerenstvo stoga ocjenjuje navode prijave neosnovanima i nevjerodostojnima, obzirom da obavljanje funkcije člana Vijeća za vodne usluge istodobno s obnašanjem dužnosti župana Krapinsko-zagorske županije ne upućuje na moguću povredu članka 13. stavka 1. ZSSI-a, a kako nije utvrđeno da bi dužnosnik Željko Kolar, župan Krapinsko-zagorske županije primio naknadu za članstvom u Vijeću za vodne usluge, ne proizlazi niti moguća povreda članka 12. ZSSI-a te se postupak protiv dužnosnika neće pokrenuti.

U odnosu na situaciju eventualnog pogodovanja interesima Krapinsko-zagorske županije u pogledu odgovornosti upravljanja vodnim gospodarstvom povodom obavljanja funkcije člana Vijeća za vodne usluge, navedeni interesi ne predstavljaju privatne interese dužnosnika, pa u odnosu na taj sadržaj prijave Povjerenstvo nema ovlasti za postupanje.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Kolar, elektronička dostava
2. Podnositelju prijave
3. Objava na internetskim stranica Povjerenstva
4. Pismohrana